วรรณแนะแบ่งเงินลงทุนกองอสังหาฯ
บลจ.วรรณ แนะนักลงทุนปรับพอร์ตลงทุนอสังหาริมทรัพย์ สร้างผลตอบแทนส่วนเพิ่ม พร้อมเปิดตัวกองทุน ONEPROP-D
26 ก.พ. 2556

บลจ.วรรณ แนะนักลงทุนปรับพอร์ตลงทุนอสังหาริมทรัพย์ สร้างผลตอบแทนส่วนเพิ่ม พร้อมเปิดตัวกองทุน ONEPROP-D
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในระหว่างวันที่ 26 ก.พ. -8 มี.ค.2556 บลจ.วรรณ เสนอขาย กองทุนเปิด วรรณ พร็อพเพอร์ตี้ พลัส ฟันด์ ดิวิเดน (ONEPROP-D) เพื่อรองรับนักลงทุนที่ต้องการกระจายความเสี่ยงการลงทุน นอกเหนือจากการลงทุนในหุ้น หรือตราสารหนี้ โดยกองทุนเน้นลงทุนในกองทุนรวมอสังหาริมทรัพย์ โดยกองทุนมีนโยบายจ่ายเงินปันผลไม่เกิน 4 ครั้งต่อปี เพื่อจ่ายคืนผลตอบแทนที่ได้จากการลงทุนจากช่วงระยะเวลาการลงทุนให้กับผู้ถือหน่วยลงทุน “แม้ว่าเราจะให้น้ำหนักกับหุ้นมากในปีนี้ เพราะเชื่อว่าหุ้นยังคงมีแนวโน้มที่ดี แต่นักลงทุนควรจะมีสัดส่วนการลงทุนในกองทุนอสังหาริมทรัพย์บ้าง เนื่องจากกองทุนดังกล่าวจะได้รับประโยชน์จากสภาวะดอกเบี้ยต่ำ ซึ่งเราคาดว่าจะต่ำไปอีกระยะหนึ่ง จึงไม่สนับสนุนให้ลงทุนในตราสารหนี้”นายวิน กล่าว นอจากนี้หากพิจารณาผลตอบแทนย้อนหลังจากกองทุนรวมอสังหาริมทรัพย์ของประเทศไทยในช่วง 2-3 ปีที่ผ่านมา กองทุนรวมอสังหาริมทรัพย์มีอัตราการจ่ายเงินปันผลโดยเฉลี่ยประมาณ 6-8 % ต่อปี ถือว่าอยู่ในอัตราที่สูง เมื่อเปรียบเทียบกับสินทรัพย์อื่น และอัตราเงินเฟ้อของประเทศไทยในปัจจุบัน